Document ID: /fineweb-2-swissfilter-quality_10-filterrobots/filtered/02676.jsonl.gz/1

Mariana Păun: "românii pot contribui peste tot în lume la prosperitatea ţării în care trăiesc"
Mariana Păun: "românii pot contribui peste tot în lume la prosperitatea ţării în care trăiesc"
Vă prezentam cu câteva zile în urmă candidatura preşedintei Asociaţiei românilor din Geneva la Adunarea constituantă. Domnia sa a avut amabilitatea să ne răspundă la câteva întrebări puse după alegeri.
Cum comentaţi rezultatul alegerilor pentru Adunarea Constituantă ?
Îmi pare bine că va fi un echilibru între dreapta şi stânga geneveză. Din păcate structura pe vârste nu este satisfăcătoare, jumătate au mai mult de 60 ani, tinerii sunt foarte puţin reprezentaţi.
Cel mai rău mi-a părut că au fost aleşi 66 bărbaţi şi numai 14 femei (18%). Să nu uităm totuşi că în 1847, când a fost elaborată actuala Constituţie, nici o femeie nu avea dreptul la o participare politică.
La aceste alegeri aţi obţinut nu mai puţin de 4402 de voturi. Cum comentaţi rezultatul ? Cum este acest rezultat în raport cu previziunile, dinainte de vot, ale partidului din care faceţi parte ?
În primul rând mulţumesc tuturor celor care au votat pentru mine.
Nu au fost previziuni. Au fost doar 2 capete de listă, primul fost secretar de stat şi director la Oficiul federal pentru mediul înconjurător şi al doilea fost ambasador al Elveţiei la Singapore şi New York şi fost secretar general al PDC-ului elveţian. Au fost aleşi aşa cum era de aşteptat. Ceilalţi aleşi sunt, de asemenea, nume foarte cunoscute la Geneva.
Cât despre mine, deşi în măsură din ce în ce mai mică, îmi dau seama ca am avut încă, din păcate, inhibiţia politică moştenită din România cea cu partid unic.
Ce planuri de viitor aveţi pe scena politică a Genevei ?
În legătură cu românii am două obiective principale:
1. La Geneva sunt cerşetori şi mă gândesc la o soluţie optimă pentru ei, pentru Elveţia şi pentru România.
2. Pe data de 8 februarie 2009 se va vota extinderea acordului de liberă circulaţie a persoanelor la Romania şi Bulgaria şi voi milita pentru un rezultat favorabil. Noi toţi ar trebui să facem cunoscut faptul că românii sunt în general calificaţi şi, peste tot în lume, pot contribui la prosperitatea ţării în care trăiesc.
Mai adaug că la sfârşitul lunii noiembrie voi fi la Alba-Iulia la Congresul spiritualităţii româneşti unde sunt invitaţi reprezentanţi din 50 de ţări. Voi face o descriere a activităţii românilor din Elveţia şi până atunci rog pe toată lumea să-şi exprime ideile şi doleanţele pe care le voi transmite la Congres.
De asemenea Asociaţia românilor din Geneva a devenit un "Groupement", adică nu am reuşit să ne organizăm. Este cazul majorităţii asociaţiilor, doar Centrul cultural românesc din Neuchâtel este mai bine structurat. Profit de acesta ocazie să fac apel la persoanele care vor să facem o adevărată asociaţie la Geneva să-mi scrie pe adresa <email-pii>.